**УРЕДБА**

**о условима за одређивање привременог граничног прелаза**

"Службени гласник РС", број 98 од 14. децембра 2018.

Члан 1.

Овом уредбом прописују се услови и начин доношења решења о одређивању привременог граничног прелаза.

Члан 2.

Иницијативу за одређивање привременог граничног прелаза могу поднети орган државне управе, орган аутономне покрајине, орган јединице локалне самоуправе, као и правна и физичка лица која за то имају оправдан интерес подношењем захтева за одређивање привременог граничног прелаза.

Иницијатива се подноси на Обрасцу, који је одштампан уз ову уредбу и који чини њен саставни део.

Образац иницијативе садржи:

1) податке о подносицу захтева (орган државне управе, орган јединице локалне самоуправе, назив и седиште правног лица, односно презиме и име, пребивалиште физичког лица, подносиоца захтева);

2) податке о врсти активности због које се подноси захтев за одређивање привременог граничног прелаза;

3) место одређивања привременог граничног прелаза са тачно наведеним местом прелажења државне границе (гранични камен или други опште познат географско-топографски појам) и називом катастарске општине;

4) време одржавања краткотрајних активности у ком је потребно одредити привремени гранични прелаз по поднетом захтеву;

5) начин прелажења државне границе за време рада привременог граничног прелаза, односно одређивање на основу којих исправа и којим превозним средствима се прелази државна граница;

6) податке о погодностима које су потребне за смештај и рад служби које се налазе на привременом граничном прелазу (примерен објекат или друга одговарајућа просторија до 12 m², санитарне просторије, расвета и стално напајање електричном енергијом, снабдевање пијаћом и техничком водом, фиксна или мобилна телефонска линија);

7) место и време подношења захтева;

8) потпис подносиоца захтева.

Члан 3.

Иницијатива за одређивање привременог граничног прелаза подноси се министарству надлежном за унутрашње послове (у даљем тексту: Министарство) најкасније 60 дана пре рока предвиђеног за почетак рада привременог граничног прелаза.

Члан 4.

Ради одлучивања о оправданости захтева, Министарство може прибавити мишљења органа државне управе који су надлежни за интегрисано управљање границом.

По прибављеним мишљењима и сагласностима, министар надлежан за унутрашње послове доноси решење о одређивању привременог граничног прелаза, које се без одлагања доставља граничној полицији и другим органима државне управе који врше послове на граничним прелазима у складу са надлежностима утврђеним законом.

Сагласност надлежног органа суседне државе није потребна уколико је поднет захтев ради одређивања привременог граничног прелаза на аеродрому, луци и путничком пристаништу отвореном за међународни саобраћај.

Члан 5.

Решење о одређивању привременог граничног прелаза садржи податке о:

1) називу привременог граничног прелаза који ће бити одређен према називу катастарске општине на чијем подручју се налази;

2) месту привременог граничног прелаза;

3) радном времену привременог граничног прелаза;

4) утврђеном подручју привременог граничног прелаза;

5) временском периоду за који је одређен привремени гранични прелаз;

6) начину и другим условима преласка државне границе на привременом граничном прелазу;

7) организационој јединици граничне полиције и организационим јединицама других органа државне управе који врше послове на привременом граничном прелазу у складу са надлежностима утврђеним законом;

8) обезбеђеним условима који су потребни за смештај, рад и обављање послова свих служби које се налазе на привременом граничном прелазу.

Члан 6.

Даном ступања на снагу ове уредбе престаје да важи Уредба о условима и поступку за доношење решења о одређивању привременог граничног прелаза („Службени гласник РС”, број 111/09).

Члан 7.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-11864/2018

У Београду, 12. децембра 2018. године

**Влада**

Председник,

**Ана Брнабић,** с.р



